NEUVOSTON LAUSUNTO, annettu 1 päivänä joulukuuta 1998, Alankomaiden vakausohjelmasta 1999-2002



Virallinen lehti nro C 003 , 06/01/1999 s. 0002 - 0003



NEUVOSTON LAUSUNTO, annettu 1 päivänä joulukuuta 1998, Alankomaiden vakausohjelmasta 1999-2002 (1999/C 3/02) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97 (1), sekä erityisesti sen 5 artiklan 1 ja 2 kohdan, ottaa huomioon komission suosituksen, kuultuaan raha-asiain komiteaa, ON ANTANUT TÄMÄN LAUSUNNON: Neuvosto tarkasteli 1 päivänä joulukuuta 1998 Alankomaiden vakausohjelmaa kaudelle 1999-2002. Neuvosto panee merkille, että ohjelma perustuu julkisen talouden vakauttamisessa neljänä edellisenä vuotena saavutettuun merkittävään edistykseen ja että sen tavoitteena on alentaa edelleen julkisyhteisöjen alijäämää ja velkaa suhteessa BKT:een. Vakausohjelmassa esitetään kolme makrotalouden suunnitelmaa kaudelle 1999-2002. Varovaisuussyistä yleisten julkisyhteisöjen ennusteiden perustana on maltillinen makrotalouden suunnitelma, jossa ennakoidaan 2,25 prosentin vuotuista BKT:n kasvua. Tällaisessa skenaariossa ennakoidaan taloudellisen toiminnan hidastuvan huomattavasti nykyiseen tasoon verrattuna, mikä johtuu pääosin ulkomaisen kysynnän laskusta. Tämän ennusteen mukaan julkisyhteisöjen alijäämän ennakoidaan laskevan noin yhteen prosenttiin BKT:sta vuonna 2002. Tähän tulokseen päädytään jatkamalla kaksitahoista lähentymistapaa, jota noudatettiin vuosina 1994-1998 Alankomaiden toisen lähentymisohjelman puitteissa ja jonka mukaan vähennetään julkisyhteisöjen alijäämää ja verorasitusta. Neuvosto katsoo lisäksi, että vakausohjelma on sopusoinnussa talouspolitiikan laajojen suuntaviivojen kanssa. Neuvosto panee merkille, että Alankomaiden viranomaiset laativat maltillisen skenaarion budjettipolitiikalleen ja näin ollen myös vakausohjelmalle, jotta perusta oli terve. Aikaisempia kehityssuuntauksia heijastavassa vakausohjelman keskiskenaariossa, joka perustuu BKT:n 2,75 prosentin vuotuiseen kasvuun, ennakoitu julkisyhteisöjen alijämää lähestyy tasapainoa. Lopuksi vakausohjelmassa esitetään myönteisempi skenaario, joka perustuu 3,25 prosentin vuosittaiseen kasvuun, jolloin valtion rahoitustasapaino muodostuisi jonkin verran ylijäämäiseksi. Neuvosto on tyytyväinen valtion rahoitustasapainon vaihtoehtoisten ennusteiden esittämiseen, jotka perustuvat erilaisiin talouskasvua koskeviin olettamuksiin, samoin kuin Alankomaiden viranomaisten maltillisen skenaarion valinnassa osoittamaan varovaisuuteen. Se katsoo kuitenkin, että ohjelman ponnistelut julkisen talouden vakauttamiseksi osoittautuvat rajoittuneemmiksi, kun niitä verrataan tällä alalla vuoteen 1997 asti saavutettuun edistykseen ja pahoittelee sitä, että vuonna 1988 julkisyhteisöjen alijäämä kasvoi voimakkaasta talouskasvusta huolimatta. Neuvosto panee merkille, että suunniteltu julkisen talouden korjaustoimien malli liittyy siihen, että verorasitusta alennetaan ja talouden rakenteelliseen kehittämiseen käytetään enemmän varoja. Siitä huolimatta, että tällainen valinta on ymmärrettävä, se johtaa kuitenkin maltillisessa skenaariossa alijäämän vähäiseen vuotuiseen alenemiseen, joka on 0,1 prosenttia BKT:sta, mikä kuitenkin merkitsee huomattavampaa rakenteellisen alijäämän alenemista. Vaikka perustana oleva rahoitusasema, joka sisältyy ennakoituun yhden prosentin alijäämään BKT:sta vuonna 2002, muodostaa maltillisessa skenaariossa jonkin asteisen turvamarginaalin, joka estää alijäämää ylittämästä kolmen prosentin viitearvoa suhteessa BKT:een, neuvosto kannustaa Alankomaiden viranomaisia pyrkimään parempiin tuloksiin julkisen talouden hoidossa, koska tämä vahvistaisi edelleen turvamarginaalia. Neuvosto luottaa siihen, että Alankomaiden viranomaiset valvovat tarkasti julkisen talouden kehitystä ja ryhtyvät tarvittaessa korjaaviin toimenpiteisiin, erityisesti jos vuotuinen kasvu on alle 2,25 prosenttia. Neuvosto on erittäin tyytyväinen ohjelmassa vahvistettuun periaatteeseen julkisyhteisöjen menojen rajoittamisesta. Se panee merkille Alankomaiden viranomaisten aikomuksen jakaa maltillista ennustetta mahdollisesti suurempi kasvusta saatava hyöty alijäämän edelleen alentamisen ja veroleikkauksien kesken. Neuvosto kehottaa Alankomaiden viranomaisten toteuttamaan tämän Alankomaiden rahoitusasemaa vahvistavalla tavalla. Neuvosto panee merkille, että edellisen ohjelman myönteiset tulokset olivat paljolti riippuvaisia toteutetuista rakenneuudistuksista, erityisesti niistä, joilla pyrittiin parantamaan työmarkkinoiden toimintaa. Näin ollen neuvosto on tyytyväinen, että ohjelmassa kiinnitetään toistuvasti huomiota talouden uudistamiseen, mistä ovat osoituksena suunnitelmat verouudistuksesta sekä koulutuksen ja infrastruktuurin lisääntynyt korostaminen valtion menojen asettamissa rajoissa. (1) EYVL L 209, 2.8.1997, s. 1.